Kad su djed i baka bili mali

Kad su djed i baka bili mali nije bilo ovakvih igračaka kakve mi danas imamo. Nije bilo ni mobitela ni telefona. Oni su se igrali na poljima dok su čuvali krave i svinje na paši. Igrali su se lovača, skrivača, rata, pjevali su i plesali. Navečer su se vraćali kućama. Preko zime su se družili na čijanju perja gdje su sudjelovali i stari i mladi. Bake i majke su učile mlade djevojke kako se našiva, plete i kako se sprema miraz za udaju. Od proljeća do kasne jeseni su bili na poljima i jedni su drugima pomagali. Tada se sve radilo ručno. Nakon posla još su se družili, plesali i pjevali. Ljudi su išli pješice na slave i u svatove koji su trajali po par dana. Za te prilike se oblačila svečanija nošnja koju danas mogu vidjeti u našem folkloru. Tamo je čuvaju od zaborava. I moja mama pleše u folkloru i na nastupima nosi svečanu nošnju. Zbog korone već dugo nema proba. U mojoj školi prije korone imali smo folklornu grupu u kojoj smo plesali plesove iz gotovo svih krajeva Hrvatske. Puno mi fali folklor jer jako volim plesati i učiti plesove kakve je nekad plesala moja baka. Baka kaže da je vrijeme njenog djetinjstva bilo puno ljepše. Više su se družili i ljudi su bili sretniji. Danas nije ni upola tako zanimljivo, makar imamo mobitele i video igrice. Ne družimo se kao nekad prije. Najsretniji sam kad idem u školu jer tako mogu biti s prijateljima. Ne smijemo se grliti i tapšati, ali barem se možemo vidjeti i zajedno se smijati. Smijanje nam nitko ne može zabraniti.

**54321UČENIK**